b'\n_START_ARTICLE_\nThe Long Con (Izgubljeni)\n_START_SECTION_\nPrije otoka\n_START_PARAGRAPH_\nU radnji prije otoka pratimo Sawyera koji poku\xc5\xa1ava prevariti rastavljenu \xc5\xbeenu imena Cassidy. Dok se obla\xc4\x8di, Sawyeru "slu\xc4\x8dajno" ispadne kov\xc4\x8deg prepun la\xc5\xbenih nov\xc4\x8danica napravljenih od novina. Cassidy, me\xc4\x91utim, odmah prozre Sawyera te ga nagovara da joj poka\xc5\xbee kako prevariti ljude za veliku svotu novca._NEWLINE_Njih dvoje uskoro prevare dvojicu mu\xc5\xa1karaca na benzinskoj postaji uz pomo\xc4\x87 la\xc5\xbenog nakita, a u tijeku sljede\xc4\x87ih nekoliko mjeseci isceniraju jo\xc5\xa1 nekoliko prevara. Nakon toga ga Cassidy upita kako se radi "duga\xc4\x8dka prevara" (The Long Con) te ga obavje\xc5\xa1tava da je u procesu razvoda dobila 600 tisu\xc4\x87a dolara. Sawyer se kasnije nalazi na ve\xc4\x8deri (gdje ga uslu\xc5\xbeuje Diane, majka od Kate) s Gordyjem, svojim partnerom. Tamo otkrivamo da Sawyer zapravo cijelo vrijeme vara Cassidy te da je ona "duga\xc4\x8dka prevara", ali se on sada \xc5\xbeeli povu\xc4\x87i zbog toga \xc5\xa1to je prema njoj razvio osje\xc4\x87aje. Gordy mu govori da mora nastaviti s prevarom i prijeti njegovim i Cassidyinom \xc5\xbeivotom ako ovaj ne u\xc4\x8dini onako kako on ka\xc5\xbee._NEWLINE_U posljednjoj flashback sceni vidimo Sawyera koji se vra\xc4\x87a ku\xc4\x87i i govori Cassidy da mora pobje\xc4\x87i, jer ih njegov partner Gordy namjerava ubiti i poka\xc5\xbee na automobil parkiran vani. Tada joj otkriva da je cijelo vrijeme ona bila "duga\xc4\x8dka prevara" i da je znao za njezin novac od po\xc4\x8detka, ali da \xc4\x87e ih Gordy ubiti zbog toga \xc5\xa1to Sawyer ne \xc5\xbeeli ukrasti taj novac. On je \xc5\xa1alje iz ku\xc4\x87e s novcem spremljenim u torbu. Nakon toga odlazi do parkiranog auta za kojeg u tom trenutku saznajemo da je zapravo prazan. Kasnije se vra\xc4\x87a ku\xc4\x87i i vadi pravi novac koji je sakrio dok je Cassidy davao la\xc5\xbenu torbu.\n_START_SECTION_\nNa otoku\n_START_PARAGRAPH_\nJack i Locke svo oru\xc5\xbeje, lijekove i statuice Djevice Marije stavljaju u spremi\xc5\xa1te. Jack tako\xc4\x91er u posebnu torbu stavlja \xc5\xa1est pi\xc5\xa1tolja skupa s klju\xc4\x8dem. Njih dvojica se slo\xc5\xbee da nitko drugi osim njih dvojice ne\xc4\x87e znati kombinaciju spremi\xc5\xa1ta gdje se sve nalazi te da \xc4\x87e obojica biti prisutni ako netko od njih \xc5\xbeeli otvoriti vrata._NEWLINE_Sawyer govori Charlieju da su njih dvojica sada najmanje omiljeni ljudi na otoku. Charlie odgovara Sawyeru da bi trebao vi\xc5\xa1e biti zabrinut zbog \xc4\x8dinjenice \xc5\xa1to mu Jack prevr\xc4\x87e \xc5\xa1ator. Sawyer se suo\xc4\x8dava s Jackom koji mu obja\xc5\xa1njava da samo \xc5\xbeeli vratiti lijekove za bolove koje je ovaj ukrao. Sawyer mu na to odgovara da su ti lijekovi zapravo ukradeni od njega dok je bio na splavi. Tako\xc4\x91er govori Kate da se Jack sada ra\xc4\x91e dru\xc5\xbei s Ana Lucijom nego s njom._NEWLINE_Ana Lucia upita Jacka je li mu Locke rekao kombinaciju sefa gdje se nalazi oru\xc5\xbeje na \xc5\xa1to ovaj potvrdno odgovara. Ana napominje da se pre\xc5\xbeivjeli sada osje\xc4\x87aju sigurnima, ali da zapravo nitko nije siguran. Nakon toga upita Jacka za \xc5\xa1ifru sefa, ali joj je ovaj ne \xc5\xbeeli dati._NEWLINE_Dok Kate \xc4\x8dita Sawyeru ovaj joj govori o vojsci koju Jack i Ana Lucia \xc5\xbeele oformiti. U me\xc4\x91uvremenu u poku\xc5\xa1aju da oraspolo\xc5\xbei Sayida nakon smrti Shannon, Hurley poku\xc5\xa1ava ponovno s njim uspostaviti kontakt. Hurley mu govori da je oti\xc5\xa1ao do \xc5\xa1atora od Rose i Bernarda te da im je uzeo radio kojeg su oni donijeli iz okna Strijela. Hurley tako\xc4\x91er otkriva da je Bernard bio taj koji je \xc4\x8duo Booneov poziv iz nigerijskog zrakoplova punog droge. Upita Sayida da li ovaj mo\xc5\xbee ponovno osposobiti radio u nadi da \xc4\x87e prona\xc4\x87i novi signal, ali mu Sayid govori da ne mo\xc5\xbee._NEWLINE_Sun radi u svom vrtu kada za\xc4\x8duje zvukove koji joj dopiru iza le\xc4\x91a. Me\xc4\x91utim, uskoro vidi Vincenta kako protr\xc4\x8dava kroz vrt. Ipak, par sekundi poslije netko joj stavlja vre\xc4\x87u na glavu, ve\xc5\xbee joj ruke i vu\xc4\x8de po zemlji. Sawyer i Kate za\xc4\x8duju njezine vriskove, tr\xc4\x8de prema njoj i pronalaze ju onesvije\xc5\xa1tenu. Vrate ju u kamp, a pre\xc5\xbeivjeli se u tom trenutku po\xc4\x8dnu bojati da su se Drugi vratili. Jack ih sve uvjerava da \xc4\x87e Sun biti dobro. Jin, me\xc4\x91utim, tra\xc5\xbei pi\xc5\xa1tolj kako bi se osvetio. Unato\xc4\x8d Jackovim \xc5\xbeeljama da \xc4\x8dekaju dok Sun ne do\xc4\x91e k sebi, Sawyer i Kate se vra\xc4\x87aju tamo gdje je Sun bila napadnuta kako bi istra\xc5\xbeili podru\xc4\x8dje. Uskoro pronalaze vre\xc4\x87u i kada shvate da se ona razlikuje od one koju je "Mr. Friendly" stavio Kate na glavu zaklju\xc4\x8de da je Sun napao netko od pre\xc5\xbeivjelih. Kate sumnja na Anu Luciju za koju misli da \xc5\xbeeli uvesti strah me\xc4\x91u pre\xc5\xbeivjele kako bi lak\xc5\xa1e oformila vojsku koja bi se trebala boriti protiv Drugih._NEWLINE_Kate izra\xc5\xbeava svoju zabrinutost Jacku te ka\xc5\xbee Sawyeru da upozori Lockea da Jack dolazi po oru\xc5\xbeje. Locke je, me\xc4\x91utim, u me\xc4\x91uvremenu premjestio oru\xc5\xbeje tako da ga niti Jin niti Jack ne mogu prona\xc4\x87i. Locke ostavlja Sawyera da pritisne brojeve u oknu dok on skriva oru\xc5\xbeje. Jack ulazi u okno u potrazi za pi\xc5\xa1toljima, ali sef je prazan. Kada se Jack suo\xc4\x8di s Lockeom na obali u vezi nestalog oru\xc5\xbeja, Locke se brani \xc4\x8dinjenicom da se Jack nije pridr\xc5\xbeavao njihovog dogovora. Tijekom njihove uzavrele diskusije \xc4\x8duju se pucnjevi i pojavljuje se Sawyer s automatskom pu\xc5\xa1kom u rukama. Sawyer otkriva da je cijeli incident bio "duga\xc4\x8dka prevara" kako bi se domogao oru\xc5\xbeja te proglasio samog sebe "novim \xc5\xa1erifom u gradu". Bez da to ostali znaju, pravi napada\xc4\x8d na Sun u vrtu (kao i onaj koji je pratio Lockea do mjesta gdje je ovaj sakrio oru\xc5\xbeje) je bio Charlie koji je pristao na Sawyerov plan kako bi ponizio Lockea. Sawyer mu nudi jednu statuu Djevice Marije, ali ovaj to odbije. Nakon toga upita Sawyera kako netko uop\xc4\x87e mo\xc5\xbee smisliti takav plan, a ovaj mu odgovara: "Ja nisam dobra osoba, Charlie. Nikad u \xc5\xbeivotu nisam u\xc4\x8dinio ni\xc5\xa1ta dobrog."_NEWLINE_Sayid donosi Hurleyju radio, skupa s malim oda\xc5\xa1ilja\xc4\x8dem kako bi ponovno poku\xc5\xa1ali dobiti signal. Prvo \xc5\xa1to \xc4\x8duju je \xc5\xbeenski glas na francuskom jeziku za kojeg Sayid odmah otkrije da je to vjerojatno Rousseauin poziv u pomo\xc4\x87, a nakon toga uhvate pjesmu Glenna Millera "Moonlight Serenade". Premda Hurley pomisli da se sigurno nalaze u blizini nekog oda\xc5\xa1ilja\xc4\x8da, Sayid mu obja\xc5\xa1njava da se radio valovi odbijaju od ionosfere te da mogu putovati tisu\xc4\x87ama milja. Sayid tako\xc4\x91er govori da ti radio valovi mogu dolaziti s bilo kojeg mjesta na \xc5\xa1to Hurley odgovara "...i iz bilo kojeg vremena".'